Conceptul privind elaborarea ciclului II al Programului de gestionare a bazinului hidrografic Dunărea-Prut și Marea Neagră

Republica Moldova şi-a asumat o serie de angajamente pe baza alinierii legislaţiei şi a standardelor naţionale la legislaţia şi standardele comunitare, în special la Directiva 2000/60/CE din 23 octombrie 2000 privind stabilirea unui cadru de politică comunitară în domeniul resurselor de apă (în continuare – DCA). Scopul principal al DCA constă în atingerea unei stări bune a tuturor resurselor de apă, în protecția acestora prin prevenirea deteriorării, asigurarea unei calități bune și o abordare inovatoare, bazinală, în ceea ce privește gestionarea resurselor de apă, luînd în considerare limitele naturale ale bazinelor hidrografice. La nivel național, adaptarea și armonizarea DCA este reflectată în Legea apelor nr. 272/2011, în care un rol primordial revine elaborării planurilor de gestionare a bazinelor hidrografice. 
Elaborarea ciclului II al Planului menționat este realizat în conformitate cu prevederile art. 19 din Legea apelor nr. 272/2011 cu privire la revizuirea Planurilor de gestionare a districtelor bazinelor hidrografice la fiecare 6 ani.
În conformitate cu prevederile Hotărîrii Guvernului nr. 386/2020 cu privire la planificarea, elaborarea, aprobarea, implementarea, monitorizarea și evaluarea documentelor de politici publice documentele de politici publice sunt de două tipuri – strategia și programul. Ținînd cont de această prevedere, Planul de gestionare pentru districtul bazinului hidrografic Dunărea - Prut și Marea Neagră pentru ciclul II va fi redenumit în Program.
Ciclul II al Programului menționat va contribui la realizarea:
Țintelor stabilite în Obiectivele de Dezvoltare Durabilă (ODD) privind asigurarea disponibilităţii și managementului durabil al apei și sanitaţie pentru toţi. ODD 6 și țintele sale se axează pe furnizarea apei sigure și la prețuri accesibile, serviciile de sanitație, minimizarea poluării apei din procesele industriale, creșterea eficienței utilizării apei în toate sectoarele economice și sociale, precum și sporirea protecției ecosistemelor legate de apă. Obiectivele încorporează, de asemenea, aspectele legate de gestionarea durabilă a resurselor de apă, inclusiv prin cooperare internațională adecvată și prin implicarea comunităților locale și regionale în gestionarea resurselor de apă.
Convenției privind cooperarea pentru protecția și dezvoltarea durabilă a fluviului Dunărea (Sofia, 1994) ratificată de Republica Moldova în 1999 prin Decizia Parlamentului nr. 323-XIV din 17.03.99. Toate părțile contractante la Convenția Dunăreană, inclusiv statele membre ale UE și statele nemembre au fost de acord să lucreze împreună sub egida ICPDR pentru a pune în aplicare DCA pentru acele părți ale teritoriilor lor care se încadrează în bazinul fluviului Dunărea și pentru a realiza o gestionare unică, bazată pe bazinul fluviului Dunării, coordonată la nivel de bazin.
Elaborarea ciclului II al Programului este susținută de experții internaționali în cadrul proiectului ”Inițiativa Uniunii Europene pentru Apă Plus pentru Parteneriatul Estic” (EUWI+) și s-a evaluat coerența acestuia cu prevederile documentelor de politici și actelor normative, respectiv:
Strategia națională de dezvoltare „Moldova 2030”, aprobată prin Hotărîrea Guvernului nr. 377/2020, care are la bază principiul ciclului de viață al omului, drepturile și calitatea vieții acestuia și include patru piloni ai dezvoltării durabile, unul fiind mediul ambiant sănătos și 10 obiective corespunzătoare pe termen lung, din ele fiind asigurarea dreptului fundamental la un mediu sănătos și sigur. 
Strategia de mediu pentru anii 2014-2023 și a Planului de acțiuni pentru implementarea acesteia, aprobată prin Hotărîrea Guvernului nr. 301/2014, menționează necesitatea creării unui sistem eficient de management de mediu, contribuind astfel la creșterea calității factorilor de mediu și asigurarea populației dreptului la un mediu natural curat, sănătos și durabil. 
Strategia de alimentare cu apă și sanitație (2014-2030), aprobată prin Hotărîrea Guvernului nr. 199/2014, prevede crearea cadrului necesar pentru asigurarea graduală pînă în anul 2030 a accesului la apă sigură şi sanitaţie adecvată pentru toate localităţile şi populaţia Republicii Moldova, contribuind astfel la îmbunătăţirea sănătăţii, demnităţii şi calităţii vieţii şi la dezvoltarea economică a ţării. 
Planul de gestionare a riscului de inundații pentru districtul bazinului hidrografic Dunărea–Prut și Marea Neagră, aprobat prin Hotărîrea Guvernului nr. 562/2020, prezintă integrarea pe etape a acestora în planurile de gestionare a districtelor bazinelor hidrografice. 
Hotărîrea Guvernului nr. 1063/2016 cu privire la aprobarea Programului Naţional pentru implementarea Protocolului privind Apa şi Sănătatea în Republica Moldova pentru anii 2016-2025 prevede acţiuni strategice pe termen mediu şi lung pentru realizarea indicatorilor - ţintă și implementarea măsurilor adecvate pentru prevenirea bolilor asociate apei, prin asigurarea calităţii apei potabile şi a unui management mai eficient şi durabil al resurselor de apă. 
Analiza situației
Suprafața totală a districtului hidrografic Dunărea - Prut și Marea Neagră (DH DPMN) în hotarele Republicii Moldova este de 14770 km2, ceea ce reprezintă 43,6% din suprafața țării. Din punct de vedere administrativ-teritorial, DH DPMN se extinde pe perimetrul a 18 raioane administrative. În ultimii 25 de ani numărului populației în bazin s-a redus cu circa 67 de mii de locuitori (populația tînără fiind de 16,3%) și se reduce în continuare. Această situație cauzează nu numai probleme sociale, dar și economice și viitoarele proiecte de infrastructură (inclusiv de apeducte și canalizare).
În ultimii 7 ani se înregistrează o diminuare a debitelor medii a rîurilor în bazinul Prutului cu aproximativ 20 m3/s, ce poate fi explicat prin creșterea gradului de atrofizare a bazinului și probabilitatea de a se înscrie într-un nou ciclu de ape mici, care s-a început în anul 2011.
DH DPMN dispune de un număr foarte mare de lacuri, îndeosebi lacuri antropice, dar există și lacuri naturale, prezente, în majoritatea sa, în bazinul Prutului. Acivitățile hidromeliorative din anii `60 - 70 au adus la secarea multor lacuri de luncă. Pînă la această perioadă în lunca Prutului, lacurile se prelungeau sub formă de o ghirlandă de aproximativ 100 km de la Cantemir în nord și până la Giurgiulești în sud. În prezent lacurile în lunca Prutului s-au păstrat doar de la Cahul, în amonte, și pînă la Giurgiulești, în aval. Lacul Costești – Stânca este cel mai mare lac de acumulare din DH DPMN cu un volum de apă de 735 mil m3 (1979). În perioada de exploatare volumul lacului s-a diminuat cu aproximativ 22%, și, în prezent, alcătuiește, circa 574 mil m3 de apă.
În DH DPMN sunt și peste 2700 iazuri, dintre acestea peste 1400 iazuri în bazinele hidrografice ale rîurilor cu vărsarea în limanurile dunărene și în limanurile Mării Negre. Apa multor lacuri din sudul districtului hidrografic se caracterizează printr-un grad de mineralizare care poate depăși 2,0 - 5g/l, fapt ce nu permite utilizarea apei acestor lacuri în irigare.
Distribuția spațială a apelor subterane în bazinul artezian moldovenesc este neuniformă. Printre factorii negativi ce împiedică folosirea pe larg a acestor ape se evidențiază duritatea mare, mineralizarea ridicată, conținutul de sulfați peste limita admisă, poluarea cu nitrați, iar la sudul zonei de răspîndire apele sunt plasate la adîncimi mari. 
Ponderea înaltă a terenurilor arabile (57,7%) în cadrul DH DPMN, predominarea culturilor prășitoare în structura suprafețelor însămînțate (peste 90%) și utilizarea intensă a îngrășămintelor chimice (în mediu 52 kg/ha) provoacă o poluare intensă a resurselor de apă cu nutrienți (N, P și K), colmatarea apelor de suprafață, dar și alte procese negative.
Predominarea creșterii ovinelor în cadrul DH DPMN provoacă degradarea suprafețelor cu pășuni, salinizarea solurilor și a apelor freatice. De asemenea, ele contribuie și la poluarea apelor de suprafață prin spălarea de către precipitații a fecalelor și urinei.
Factorii antropogeni care au modificat condițiile de reproducere și viețuire a resurselor piscicole prezintă:
regularizarea debitelor de apă în r. Prut și în aval de lacul de acumulare Costești-Stânca, începînd cu anul 1979;
îndiguirea albiei r. Prut, secarea a circa 33 mii ha din lunca inundabilă a r. Prut, care au dus la distrugerea boiștilor și locurilor pentru dezvoltarea și îngrășarea speciilor de pești valoroși. Pe r. Prut, în rezultatul viiturilor din 1969, s-au micșorat biotopurile vegetale - popîndacii (insulele plutitoare), care ocupau circa 60% din suprafața lacului Manta. De asemenea, negativ a influențat și extragerea nisipului și pietrișului de rîu din albia minoră a Prutului, precum și utilizarea apei în scopuri agricole.
Impactul mineritului asupra resurselor de apă este deosebit de puternic. Extragerea materiilor prime minerale prin metoda „la zi” (cariere) provoacă perforarea orizonturilor freatice, respectiv, scăderea nivelului apei din rîurile din apropiere, în fîntîni, izvoare, etc. Extragerea nisipului și prundișului din luncile rîurilor are numeroase consecințe negative: scăderea nivelului apei, creșterea pantei de cădere a apelor, creșterea vitezei cursului rîului (respectiv, modificarea regimului de sedimentare a aluviunilor), activizarea proceselor de luncă, activizarea eroziunii laterale și surparea malurilor. 
În perioada postbelică au apărut mai multe întreprinderi industriale: de construcție de mașini și prelucrarea metalelor, poligrafică, electroenergetică, prelucrarea lemnului, industria ușoară, producerea materialelor de construcție, se diversifică foarte mult întreprinderile din industria alimentară. Majoritatea acestor întreprinderi nu dispun de stații de epurare a apelor uzate sau cele care au nu sunt conforme, iar eventualele ape uzate formate sunt deversate în bazinele riverane. Întreprinderile industriei grele reprezintă surse potențiale de poluare a apelor cu metale grele (cupru, zinc, nichel și plumb), dar și fier, uleiuri, hidrocarburi, etc. Întreprinderile industriei ușoare reprezintă surse potențiale de poluare a apelor cu componente mecanice (scame, fire), uleiuri vegetale, grăsimi, detergenți, enzime, acizi, dar și alte substanțe dăunătoare. Fabricile de zahăr din cadrul districtului contribuie la poluarea apelor de suprafață cu substanțe organice dizolvate, substanțe alcaline (Ca), formaldehidă ș.a. De la fabricile de vinuri periodic se înregistrează emisii de sulfiți (SO3 2-), acizi, substanțe alcaline, coloizi, oxizi de fier, etc.
Gestionarea deșeurilor ridică probleme foarte complexe, care necesită întreprinderea acțiunilor coordonate la toate nivelurile de administrare. Pînă la sfîrșitul anului 2017, în limitele DH DPMN s-a format o cantitate totală de deșeuri de producție în volum de 729,4 mii tone. Deșeurile periculoase existente constituie 793,2 tone. Predomină deșeurile ce conțin compuși de cianură (peste 90% din toate deșeurile periculoase), care se formează în cadrul industriei vinicole. Altă categorie de deșeuri, de asemenea cu un impact puternic asupra poluării resurselor de apă, sunt produsele chimice periculoase (erbicidele, insecticidele și fungicidele, produse petroliere). Cantitatea totală a acestor produse, stocate pe teritoriul districtului la finele anului 2017 a fost de 1750,4 tone. Poluanții organici persistenți reprezintă o categorie de substanțe foarte stabile din punct de vedere chimic, cu proprietăți toxice și bioacumulative. În prezent, în cele 5 depozite (aflate în limitele districtului) se păstrează 130,484 tone de astfel de deșeuri, ambalajul cărora se deteriorează cu trecerea timpului, în așa mod crescînd substanțial riscurile generate de acestea pentru mediu și populația din zonele adiacente. 
Dintre riscurile hidrologice și geodinamice cu o frecvență mai mare se evidențiază inundațiile, alunecările de teren, procesele erozionale și torenții de noroi, procese generate de poziția districtului în zona temperată. Condițiile litologice specifice, caracterul torențial al ploilor, în deosebi a celor din perioada caldă, pe fundalul unei exploatări intense a terenului în scopuri agricole în ultimele doua secole, contribuie la declanșarea inundațiilor, uneori catastrofale, dezvoltarea intensă a eroziunii și a torenților de noroi, care aduc nu numai la degradarea accentuată a solurilor, dar și la colmatarea intensă a lacurilor de acumulare, a terenurilor agricole și, frecvent, a construcțiilor, drumurilor și a altor obiective economice.
Deficitul de apă este o ameninţare majoră pentru dezvoltarea economică și asigurare optimă a populației cu apă potabilă. Un deficit absolut de apă înseamnă că o persoană are acces la numai 500 m3 de apă anual, pe cînd consumul mediu de apă la nivel global se ridică la circa 1200 m3 de persoană, însă valoarea crește pentru locuitorii din regiunile industrializate. Astfel, aprecierea deficitului de apă în DH DPMN necesită, în primul rînd, aprecierea volumului potențial de apă care revine la un locuitor/an din spațiul districtului, luînd în considerare resursele de apă proprii ale bazinului Prut, care reprezintă 50% din scurgerea anuală a rîului și scurgerea rîurilor interne, care se varsă în limanurile dunărene și în limanurile Mării Negre.
Ca urmare a extinderii rapide a rețelelor de alimentare cu apă, în prezent circa ½ din populația DH DPMN are acces la sistemele centralizate cu apă. S-a estimat că apa potabilă produce pînă la 20% dintre cazurile de îmbolnăvire prin boală diareică acută și hepatită virală de tip A, preponderent în zonele rurale, 25% din maladiile gastrointestinale și 100% din cazurile de fluoroză dentară. Astfel, circa jumătate din populația districtului nu au acces la alimentarea centralizată cu apă potabilă, iar circa ¾ se alimentează cu apă necalitativă. 
Agricultura reprezintă principala sursă de poluare cu nutrienți. În ultimii ani a crescut semnificativ cantitatea de îngrășăminte chimice utilizate. În perioada anilor 2005-2017, cantitatea totală de fertilizanți chimici utilizați în cadrul DH DPMN a crescut de 3,7 ori. Cantitatea de fertilizanți chimici introdusă la 1 ha de teren arabil, în aceeași perioadă, a crescut de 2,7 ori.
Principale modificări hidromorfologice contemporane, care se înregistrează, sunt reprezentate prin meandrarea albiei r. Prut în cursul inferior (în special, ca consecință a viiturilor mari din anii 2008 și 2010) și prin bararea ilegală a cursurilor rîurilor mici.
Fondul forestier deține o suprafață insuficientă (9,5%), respectiv nu contribuie esențial la îmbunătățirea stării resurselor de apă, în special prin lipsa pronunțată a fîșiilor riverane de protecție.
Volumul mare de deșeuri menajere solide depozitate contribuie esențial la poluarea resurselor de apă, existînd o corelație directă între volumul deșeurilor depozitate și gradul de poluare a apelor cu nitrați.
Obiective
Obiectivele ciclului II al Programului prevăd cerințele DCA și actelor normative naționale privind „nedeteriorării stării corpurilor de apă”, care este unul dintre elementele cheie privind protecția corpurilor de apă. 
Obiectivul „stare bună a apei” (ecologică și chimică/potențial ecologică bună și stare chimică bună) vor fi atinse în ciclul de planificare 2022-2027 la 37 corpuri de apă de suprafață.
Obiectivul de mediu pentru starea corpurilor de apă subterană implică atingerea ”stării bune” cantitative și a stării bune calitative (chimice) și garantarea nedeteriorării acesteia.
Obiectivul pentru zonele protejate implică asigurarea respectării tuturor standardelor și obiectivelor prevăzute în legislația în domeniu, în scopul protecției calității apei folosite pentru băut și reducerea nivelului de tratare necesar pentru producerea acesteia, protecția și ameliorarea calității apei dulci, conservarea habitatelor naturale, reducerea poluării apelor cauzată de nitrații proveniți din surse agricole.
În scopul realizării acestor obiective sunt prevăzute măsuri de bază referitoare la protecția apei pentru a reduce deversarea de nitrați și a substanțelor periculoase sau orice limitare a descărcărilor de la sursele punctiforme de poluare, precum și protecția apei în scopuri de alimentare cu apă a populației. Măsuri suplimentare, care vor asigura atingerea obiectivelor de mediu și „starea bună a apei”, sunt în principal legate de un corp de apă și se aplică la nivel local, în timp ce măsurile de bază se referă la nivel de bazin hidrografic sau la nivel național.
Intervenții
În scopul evaluării stadiului implementării programului de măsuri stabilit în cadrul Planului de gestionare a districtului bazinului hidrografic Dunărea-Prut și Marea Neagră (ciclul I, 2018-2023) au fost analizate măsurile planificate pentru perioada 2018-2023 și stadiul lor de implementare. Din cauza lipsei finanțării suficiente, unele măsuri (de exemplu, construcția/renovarea stațiilor de epurare) se vor regăsi și în următorul ciclu de gestionare.
Printre măsurile planificate în ciclul I al Planului, care au fost realizate menționăm următoarele:
A fost îmbunătățit sistemul de monitoring al apelor de suprafață și subterane prin creșterea numărului punctelor de monitoring. 
Elaborate și aprobate actele normative:
Hotărîrea Guvernului nr. 161/2019 cu privire la aprobarea listei terenurilor proprietate publică a statului din administrarea Agenției Proprietății Publice, prin care a fost delimitată fîșia riverană de protecție pentru lacul de acumulare Costești-Stânca.
Hotărîrea Guvernului nr. 562/2020 au fost aprobate Planurile de gestionare a riscului de inundații pentru districtul bazinului hidrografic Nistru și pentru districtul bazinului hidrografic Dunărea – Prut și Marea Neagră.
Hotărîrea Guvernului nr. 491/2019 cu privire la aprobarea Conceptului Sistemului informațional automatizat „Cadastrul de Stat al Apelor”.
Hotărîrea Guvernului nr. 442/2020 cu privire la modificarea Strategiei de alimentare cu apă și sanitație (2014-2030) și elaborat un nou plan de acțiuni pentru perioada ulterioară. 
Regulamentul privind monitoringui hidromorfologic al corpurilor de apă și raportul privind monitoringul hidromorfologic al bazinelor hidrografice Ialpug și Cogâlnic.
Hărți digitale privind volumele și calitatea apelor subterane pentru fiecare corp de apă și Registrul zonelor protejate, care vor fi incluse ca parte componentă a Sistemului informațional automatizat „Cadastrul de Stat al Apelor”.
Codul de bune practici agricole privind protecția apelor împotriva poluării cu nitraţi proveniți din surse agricole. 
Metodologia privind identificarea și desemnarea zonelor vulnerabile la nitrați, iar urmare vor fi identificate și desemnate toate zonele vulnerabile la nitrați proveniți din surse agricole de pe teritoriul Republicii Moldova.
Efectuate analize la lacurile Beleu și Manta pentru parametrii chimici și pentru 4 grupe de elemente hidrobiologice, și anume: bacterioplancton, fitoplancton, fitobenlos și macrozoobentos.
Împădurite fîșii riverane de protecție pe o suprafață de 27,15 ha.
Acordată consultanță autorităților publice locale și operatorilor apă-canal în procesul de regionalizare a serviciilor de alimentare cu apă și sanitație și instruirea personalului privind implementarea proiectelor în domeniul de alimentare cu apă și sanitație. Pe parcursul anului 2019 au fost organizate 12 seminare cu tematica „Regionalizarea serviciului public de alimentare cu apă și de canalizare - element cheie al politicii naționale de dezvoltare a sectorului”, în cadrul cărora au fost instruite 533 persoane, în special primari și operatori ai serviciului de alimentare cu apă și canalizare.
Elaborate proiectele Planurilor de gestionare a secetei pentru districtul bazinului hidrografic Nistru și pentru districtul bazinului hidrografic Dunărea – Prut și Marea Neagră.
Lista măsurilor pentru ciclul II al Programului va fi stabilită reieșind din problemele evaluate, selectate și analizate conform taxelor financiare utilizate pentru implementare, repartizate pe sectoare, indiferent dacă acestea sunt de bază sau suplimentare.
Monitorizare și evaluare
Implementarea Programului de gestionare a districtului bazinului hidrografic Dunărea – Prut și Marea Neagră se efectuează de către Comitetul districtului bazinului hidrografic, raportarea realizării măsurilor se execută de instituțiile de stat responsabile de gestionarea și protecția mediului, respectiv a resurselor de apă.
Indicatorii de monitorizare a implementării Programului sunt stabiliți în conformitate cu practicile UE, respectiv:
indicatori de bază, care documentează situaţia în cadrul districtului baziunului hidrografic la nivel naţional şi local înainte de implementarea planului de acţiuni; 
indicatori de intrare, care se referă la resursele financiare alocate; 
indicatori de realizare, care măsoară direct activităţile îndeplinite în cadrul Programului; 
indicatori de rezultat, care documentează efectele directe şi imediate ale investițiilor; 
indicatori de impact, care se referă la beneficiile implementării Programului.
În cadrul procesului de monitorizare se elaborează anual rapoarte de monitorizare, care includ informaţii privind implementarea indicatorilor stabiliţi pentru fiecare acţiune în parte. Rapoartele anuale conţin informaţia privind gradul de atingere a obiectivelor stabilite şi a impactului scontat.
Rapoartele de evaluare se examinează în cadrul ședințelor Comitetului districtului bazinului hidrografic Dunărea – Prut și Marea Neagră și conțin concluzii şi recomandări referitoare la înlăturarea deficienţelor depistate în procesul de evaluare. 
Ministerul Agriculturii, Dezvoltării Regionale și Mediului asigură transparenţa implementării Programului de gestionare a bazinului hidrografic Dunărea - Prut și Marea Neagră pe pagina web oficială, în care va fi plasată informaţia curentă privind mersul şi progresele înregistrate în realizarea acestuia. Societatea civilă şi instituţiile responsabile de domeniul alimentării cu apă şi sanitaţiei vor avea posibilitatea să facă sugestii şi să comenteze referitor la progresul reformei. 
Prezentare generală
Structura Programului de gestionare a districtului bazinului hidrografic Dunărea – Prut și Marea Neagră se elaborează în corespundere cu Hotărîrea Guvernului nr. 386/2020 cu privire la planificarea, elaborarea, aprobarea, implementarea, monitorizarea și evaluarea documentelor de politici publice. Ciclul II al Programului menționat va conține: analiza situației; obiectivele generale și obiectivele specifice, măsurile derivate din aceste obiective; estimarea resurselor financiare și nonfinanciare necesare pentru implementarea fiecărui obiectiv specific în parte; riscurile de implementare și măsurile de diminuare sau înlăturare a acestora.

